SØNDRE HAVNEDAG – for hele familien
De mere end 50 programsatte aktiviteter giver mange muligheder for store og små...
Gå om bord i havnen og havet, når Søndre Havnedag for tredje gang danner ramme om fest, fornøjeligheder og en masse gratis aktiviteter for hele familien kl. 14 - 21
De mere end 50 programsatte aktiviteter giver mange muligheder for store og små. Der er noget for de aktive – parkour, dirt jump bane til BMX’en, rospinning, kajakpolo og havdyk. Også børnene vil få en god dag på havnen med glimtende havdyr, pandekager, klovne og kraner – og for far og mor er der alt fra musik og madskole til klatring og kunst.
På dagen er der desuden flere andre parallelle arrangementer, som vil være gode ekstra tilbud på denne festdag.
Årets Sild Sildens Dag foregår ved Braunstein, hvor du kl. 11, 12 eller 13 kan smage silderetter fra lokale restauratører og røget sild fra fiskemanden. Du kan også overvære lokale kendisser kåre ’Årets sild i Køge’ for den bedste silderet og se borgmester Marie Stærke overrække prisen for titlen.
Ølfestival Hugo’s Kælder og Danske Ølentusiaster i Køge inviterer til ølsmagning på Køge Øldag. Du kan smage en masse spændende øl på festivalen, der åbner kl. 13 ved officiel indvielse af borgmesteren og krydres med livemusik kl. 18 på scenen i Hugo’s Gård. Arrangementet slutter kl. 21.
Til både Sildens Dag og Køge Øldag skal du huske at købe billetter. Hos Visit Køge kan du købe adgangsbillet til begge arrangementer.
Urolige fisk og havdyr For de mindste afholder Køge Billedskole en kreativ workshop i Gule Hal kl. 14-17, hvor børnene sammen med billedkunstner Rikke Feld vil skabe fantasifulde uroer. Med farverigt papir klipper børnene fisk og andre havdyr ud, giver dem fyld med sammenkrøllet papir og putter masser af glimmer og glitter på som prikken over i’et.
Folkets festdag Forventningerne er store til denne tredje Søndre Havnedag.
’Vi har de to andre år oplevet, at Søndre Havnedag er en rigtig god måde at samle folk på og fejre det mangfoldige liv på havnen – og det har været et godt tilløbsstykke de to andre år. Vi har jo som mål at skabe liv på havnen inden Køge Kyst-området etableres – og sådan en dag er perfekt til at bruge rammerne omkring de mange spændende initiativer, vi har søsat på havnen i det seneste år’, siger Siv Raun Andersen, chefkonsulent for byudvikling, kultur og byliv hos Køge Kyst.
Det er Køge Kyst, der sammen med lokale foreninger, institutioner og virksomheder står bag Søndre Havnedag.
Hele programmet for Søndre Havnedag kan ses på www.koegekyst.dk og facebook.com/kkbyliv
Lørdag den 24. august kl. 14-21
Det er Køge Kyst, der sammen med lokale foreninger, institutioner og virksomheder står bag Søndre Havnedag – og det meste er gratis